Kjeldsen deler dog duksepladsen med spanieren Sergio Garcia. Begge spillere er fem slag under banens par. Men ingen af spillerne i det stærke felt fik afsluttet lørdagens tredje runde, som blev afbrudt på grund af regnvejr. Det var således anden dag i træk, at vejret drillede turneringen. Fredag måtte anden runde ligeledes afbrydes, og derfor var spillerne tidligt oppe lørdag for at færdiggøre anden runde. Arrangørerne forventer ikke at forlænge turneringen til mandag, selvom vejrprognosen også lover regn søndag, så det er muligt, at turneringen kun spilles over tre runder. Kjeldsen har spillet seks huller på sin tredje runde, mens Garcia har spillet et hul mere. Både Søren Hansen og Anders Hansen er noteret for et slag over par, hvilket placerer dem på en delt 15. plads. Ritzau

Opsummering:
Den danske golfspiller Søren Kjeldsen holder fast i førstepladsen ved European Tour-turneringen Volvo Masters på den legendariske Valderrama­-bane i spanske Cadiz.